SKRIFTLIG FORESPØRGSEL E-0399/98

af Daniel Varela Suanzes-Carpegna (PPE) til Kommissionen

(24. februar 1998)

Om: Den nye argentinske fiskerilovgivnings konsekvenser for EU's fiskeriinteresser

Den nye argentinske fiskerilovgivning, hvor der stilles krav om, at besætningerne på fartøjer fra fællesforetagender, som fisker i argentinsk farvand, skal have statsborgerskab i landet, kan få endog meget alvorlige konsekvenser for beskæftigelsen og de interesser, som EU-fællesforetagender, der fisker i disse farvande, har.

Kan Kommissionen oplyse, hvor mange fartøjer og besætningsmedlemmer fra EU, der indgår i fællesforetagender med europæisk kapital, som vil blive berørt af lovgivningen?

Hvor mange af disse fartøjer og besætninger udøver deres aktiviteter i henhold til den fiskeriaftale, der er indgået mellem EU og Argentina?

Mener Kommissionen ikke, at en lovændring, som indebærer en så drastisk ændring i forhold til den situation, hvori aftalen blev indgået, er en tilstrækkelig forudsætning for, at aftalen kan ophæves?

Havde de argentinske myndigheder konsulteret Kommissionen om, hvad indførelsen af de nye vilkår i den planlagte lovgivning ville indebære for fartøjer, som indgår i fællesforetagender med europæisk kapital?

Kan Kommissionen oplyse, hvilke foranstaltninger den har truffet og påtænker at træffe for at løse det alvorlige problem, som den nye argentinske lovgivning kan medføre for EU's fiskeriinteresser?

Svar afgivet på Kommissionens vegne af Emma Bonino

(2. april 1998)

De seneste oplysninger om fartøjernes besætning, som Kommissionen råder over, vedrører fartøjer, der tilhører blandede selskaber, der er oprettet i forbindelse med aftalen.

På et møde den 9. og 10. februar 1998 i Buenos Aires i en fælles arbejdsgruppe for Kommissionen og Argentina, der skal gennemgå aftalen, blev der foretaget en analyse af gennemførelsen af de projekter, som den blandede kommission havde godkendt. Det fremgik af denne analyse, at 29 projekter er operationelle, hvoraf tre vedrører fællesforetagender.

Det fremgik af gennemgangen af de lister over besætningsmedlemmerne på nogle fangstrejser i 1997, som skibsrederne sendte de argentinske myndigheder, at 25 fartøjer, der tilhører 25 blandede selskaber, påmønstrede 931 sømænd, hvoraf 639 var argentinere, 262 EF-borgere og 30 af anden nationalitet.

Fællesforetagenderne rammes ikke af den nye generelle lov om fiskeriet, da det er fastsat i punkt H i bilag II til aftalen, at besætningen på fartøjer fra fællesforetagender mindst skal omfatte 30 % argentinske statsborgere. Med hensyn til blandede selskaber indeholder aftalen ingen tilsvarende bestemmelse, og da de er selskaber under argentinsk ret, er de underlagt de gældende argentinske regler.

Kommissionen følger dog opmærksomt udviklingen i Argentinas fiskeripolitik. De argentinske myndigheder og Kommissionen har i denne forbindelse flere gange drøftet den nye generelle fiskerilovs eventuelle følger for de blandede selskaber og fællesforetagenderne samt de bevarelsesforanstaltninger, som den argentinske regering for nylig vedtog.

Den fælles arbejdsgruppe for Kommissionen og Argentina, der skal gennemgå aftalen, skal afslutte sit arbejde inden den blandede kommissions møde, der vil finde sted ultimo april eller i begyndelsen af maj 1998. Disse spørgsmål vil blive drøftet såvel i arbejdsgruppen som i den blandede kommission.